*Objava za medije*

**NAJAVLJENO OVOGODIŠNJE IZDANJE MANIFESTACIJE „WRC CROATIA RALLY 2023“**

**Svoj dolazak najavilo je 58 posada iz cijelog svijeta, a organizatori očekuju da će ovogodišnje izdanje natjecanja nadmašiti sve rezultate iz proteklih godina.**

**Zagreb, 22.03.2023**. – Predstavnici natjecanja WRC Croatia Rally danas su predstavili ovogodišnje izdanje natjecanja koje će se od 20. do 23. travnja održati u pet hrvatskih županija – Varaždinskoj, Krapinsko-zagorskoj, Zagrebačkoj, Karlovačkoj, Primorsko-goranskoj te gradu Zagrebu. Svoj dolazak najavilo je 58 posada iz cijelog svijeta koje očekuje 20 izuzetno atraktivnih brzinskih ispita, a kao najpoznatija imena ističu se osmerostruki svjetski prvak i pobjednik Croatia Rallyja iz 2021., Francuz **Sebastien Ogier**, aktualni prvak svijeta, Finac **Kalle Rovanpera** te trenutačno drugi u poretku prvenstva, Belgijanac **Thierry Neuville**.

Cijeli događaj započet će ceremonijalnim startom na već provjerenoj lokaciji, kod Zagrebačkih fontana, a servisno parkiralište bit će kod zgrade INA-e na Av. Većeslava Holjevca. Ukupna dužina itinerera iznosi 1650 km, od čega 301 km otpada na brzinske ispite, a kod zgrade INA-e će se ove godine nalaziti i ciljna rampa.

Na dosadašnja dva izdanja WRC natjecanja u Hrvatskoj odluka o pobjedniku dogodila se doslovce u posljednjim metrima, pa je publika uživala u neizvjesnim završnicama. Oba puta slavile su posade Toyote, koje su baš na Croatia Rallyju trasirali svoj put prema naslovu Svjetskog prvaka. Godine 2021. Sebastien Ogier i Julien Ingrassia, a 2022. Kalle Rovanpera i Jonne Halttunen. U ovogodišnji raspored dodana je i jedna izmjena u itinereru; umjesto brzinskog ispita Jaškovo – Mali Modruš Potok vozi se brzinac Ravna Gora – Skrad. Jedno je sigurno – hrvatski rally prolazi kroz raznolike terene i zbog toga je specifičan u svijetu.

*„Naša priča raste i izgleda jako dobro. Velike manifestacije su u Hrvatskoj imale izazove proteklih godina, ali vjerujemo da ove godine idemo prema stabilnijem vremenu. Broj gledatelja može samo rasti i za to se pripremamo. Sigurno nas očekuje jedna neizvjesna utrka koju će pratiti i veliki broj najavljenih stranih novinara. Nadamo se da ćemo iz godine u godinu rasti sve više i okupiti još više ljubitelja automobilističkog sporta,”* istaknuo je **Daniel Šaškin, predsjednik organizacijskog odbora WRC Croatia Rallyja.**

WRC Croatia Rally prošle je godine, po službenoj studiji Ekonomskog fakulteta u Zagrebu, hrvatskom turizmu donio preko 105 milijuna eura, uz više od 310 tisuća gledatelja koji su pratili natjecanje i čak 400 predstavnika medija koji su stigli iz inozemstva. Podaci ukazuju da se radi o jednoj od najperspektivnijih sportskih manifestacija u Hrvatskoj i regiji, čiji doprinos razvoju turističke ponude i promociji Hrvatske u budućnosti može samo dodatno rasti. Organizatori se nadaju da će ove godine uspjeti doći do čak pola milijuna ljudi u publici.

*“WRC je ostvario mnoge benefite za Hrvatsku ekonomiju i sport, a nastojimo iskoristiti veliki medijski doseg kako bismo promovirali i ostale vrijedne organizatore i sportaše u našem sustavu. Istodobno naši brojni dužnosnici uče direktno od najboljih svjetskih dužnosnika te stvaraju još bolje i sigurnije okruženje za razvoj sporta u našoj zemlji”*, komentirao je **Davorin Štetner, predsjednik Hrvatskog auto i karting saveza.**

Press konferenciji su nazočili i predstavnici grada Zagreba i Ministarstva turizma i sporta. Novinarima se obratio i **državni tajnik Ministarstva, Josip Pavić**: *“Svima bi bilo drago da je ovakvih događaja sve više. Znamo koliko domaćih i stranih gledatelja privlači ovaj događaj i sa zadovoljstvom možemo reći da su ljudi u WRC Croatia Rallyja uzor drugima u organizaciji ovakvih manifestacija. Ugovor o sufinanciranju je važeći ovu i iduću godinu tako da ćemo svakako iskoristiti ovaj događaj u strategiji razvoja turizma.“*

Prije nekoliko dana zatvorene su prijave za volontere koji će sudjelovati u radu na događaju duž cijele staze. Kao i prošlih godina, interes je ogroman te se javljaju zainteresirani ljubitelji automobilističkog sporta iz cijele Europe. Posebno iznenađuju prijave iz dalekih zemalja kao što su SAD i Japan.

Dnevne ulaznice za WRC Croatia Rally moguće je nabaviti po cijeni od 10 eura, a uz to je dostupan i četverodnevni paket ulaznica po cijeni od 30 eura. Osim ulaza u sve Fan Zone uz brzinske ispite, sve ulaznice vrijede i za servisno parkiralište. Redovne ulaznice dostupne su u online prodaji putem sustava [ulaznice.hr](http://www.ulaznice.hr/)

***WRC Croatia 2023 - Itinerer***

* **Četvrtak (20.4.)**
	+ Shakedown Okić *(Zagrebačka županija)*
	+ Ceremonijalni start *(Grad Zagreb)*
* **Petak (21.4.)**
	+ Mali Lipovec - Grdanjci *(Zagrebačka županija)*
	+ Stojidraga - Hartje *(Zagrebačka županija)*
	+ Krašić - Vrškovac *(Zagrebačka županija / Karlovačka županija)*
	+ Pećurkovo Brdo - Mrežnički Novaki *(Karlovačka županija)*
* **Subota (22.4.)**
	+ Kostanjevac - Petruš Vrh *(Zagrebačka županija / Karlovačka županija)*
	+ Vinski Vrh - Duga Resa *(Karlovačka županija)*
	+ Ravna Gora - Skrad *(Primorsko - goranska županija)*
	+ Platak *(Primorsko- goranska županija)*
* **Nedjelja (23.4.)**
	+ Trakošćan - Vrbno *(Varaždinska županija)*
	+ Zagorska Sela - Kumrovec *(Krapinsko - zagorska županija)*
	+ Podium *(Grad Zagreb)*

Detaljni itinerer dostupan je na [web stranici Croatia Rally.](https://rally-croatia.com/hr/gledatelji/itinerer-2023)